Meisie (5) verdrink byna in swembadArgieffoto ŉ Vyfjarige meisie is Sondag in ŉ kritieke toestand na ŉ hospitaal geneem nadat sy byna in ŉ swembad by ŉ huis verdrink het. Russel Meiring, woordvoerder van ER24, het gesê die voorval het by ŉ huis in Linkweg in Bellville in die Wes-Kaap plaasgevind. “Paramedici is om 17:20 na die huis ontbied. Die kind se ouers was besig om noodhulp op haar toe te pas. Paramedici het by hulle oorgeneem en ná 20 minute het haar noodsaaklike lewenstekens teruggekeer.” Die meisie is per ambulans na ŉ nabygeleë hospitaal gehaas. Sy is daar deur paramedici en hospitaalpersoneel gestabiliseer en na die Tygerberg- provinsiale hospitaal oorgeplaas vir verdere behandeling. Dit is nie duidelik hoe die meisie in die water beland het en hoe lank sy in die water was nie.